ເຮີຣິເຄນ Matthew ເຮັດໃຫ້ມີ ຜູ້ເສຍຊີວິດ ເກືອບ 900 ໃນເຮຕີ 
ເຮີຣິເຄນ Matthew ກຳລັງສືບຕໍ່ ເຄື່ອນຂຶ້ນໄປທາງເໜືອ ເລາະຕາມແຄມທະເລ ກ້ຳຕາເວັນອອກ ຂອງສະຫະລັດ
ເຮີຣິເຄນ Matthew ໄດ້ເຮັດໃຫ້ມີຜູ້ເສຍຊີວິດໄປແລ້ວ ເກືອບ 900 ຄົນ ແລະ ອີກຫຼາຍສິບພັນຄົນບໍ່ມີບ່ອນຢູ່ອາໄສ ເຮຕີຊຶ່ງເປັນປະເທດທີ່ທຸກຍາກທີ່ສຸດໃນຊີກໂລກຕາເວັນຕົກແມ່ນຍັງບໍ່ທັນຟື້ນໂຕ ຄືນຢ່າງເຕັມທີ່ຈາກແຜ່ນດິນໄຫວຮ້າຍແຮງໃນປີ 2010 ເທື່ອ ທ້າວ Geffrard Duplessis ກ່າວເຖິງລົມເຮຣິເຄນ Matthew ວ່າ “ພວກເຮົາສູນເສຍງົວແລະຜົນລະປູກທັງໝົດ ບໍ່ມີຫຍັງເຫລືອເລີຍ ແລະເຮືອນຂອງ ພວກເຮົາກໍຖືກທຳລາຍ ” ວີດີໂອໃໝ່ສະແດງໃຫ້ເຫັນວ່າ ຕູບທີ່ເຮັດດ້ວຍສັງກະສີທັງໝົດໄດ້ຖືກລົມພາຍຸຫົວນີ້ພັດຫລັງຄາອອກ ຕົ້ນໄມ້ຫັກ ແລະນ້ຳຂີ້ຕົມໄດ້ລົ້ນແຄມຝັ່ງຂຶ້ນຖ້ວມ ທ່ານ Jean-Michel Vigreux ຜູ້ອຳນວຍການ ຂອງອົງການ Care ໃນເຮຕີ ກ່າວວ່າ ເມືອງ Jeremie ຂອງເຮຕີທີ່ມີພົນລະເມືອງ 30,000 ຄົນ ໄດ້ຖືກທຳລາຍຢ່າງສິ້ນເຊີງ ອົງການສະຫະປະຊາຊາດ ກ່່າວວ່່າ ຊາວເຮຕີເກືອບ 6 ລ້ານຄົນໄດ້ຮັບຜົນກະທົບຈາກລົມພາຍຸ Matthew ໂດຍທີ່ 350,000 ຄົນ ແມ່ນຕ້ອງການຄວາມຊ່ອຍເຫຼືອໃນທັນທີ ສະພາກາແດງສາກົນໄດ້ປະກາດ ຮ້ອງຂໍການຊ່ອຍເຫລືອສຸກເສີນ 6 ລ້ານ 9 ແສນໂດ ລາເພື່ອນຳໄປຊ່ອຍບັນເທົາທຸກໃນເຮຕີ ນາຍົກລັດຖະມົນຕີເຮຕີ ທ່ານ Enex Jean-Charles ໄດ້ປະກາດກ່ຽວກັບການສ້າງຕັ້ງ ຄະນະກຳມະການ ທີ່ປະກອບດ້ວຍສະມາຊິກຄະນະລັດຖະບານ ເພື່ອປະສານງານການແຈກຈ່າຍຄວາມຊ່ອຍເຫລືອ ທີ່ສະໜອງໂດຍບັນດາປະເທດແລະອົງການຈັດຕັ້ງຕ່າງໆ ການສັນຈອນໄປມາ ໃນຂອບເຂດຈຳກັດໂດຍທາງລົດ ໄດ້ມີການຈັດຕັ້ງຂຶ້ນຢູ່ໃນພາກໃຕ້ຂອງເຮຕີ ທີ່ຖືກຕັດຂາດ ເວລາຂົວແຫ່ງນຶ່ງໄດ້ພັງລົງ ໃນວັນອັງຄານຜ່ານມາ ຊຶ່ງໄດ້ຊຸກຍູ້ໃຫ້ມີການຈັດສົ່ງພະນັກງານບັນເທົາທຸກສຸກເສີນແລະເຄື່ອງຂອງຕ່າງໆໄປຍັງເຂດທີ່ໂດດດ່ຽວດັ່ງກ່າວ ເວລານີ້ ເຮີຣິເຄນ Matthew ກຳລັງເຄື່ອນຂຶ້ນເໜືອເລາະຕາມແຄມຝັ່ງທະເລກ້ຳຕາເວັນອອກຂອງສະຫະລັດ ຊຶ່ງໄດ້ພາໃຫ້ມີການຍົກຍ້າຍ ປະຊາຊົນອອກໜີ ເປັນຈຳນວນຫຼວງ ຫຼາຍ ຕັ້ງແຕ່ລັດຟລໍຣິດາຂຶ້ນໄປຫາລັດ North Carolina ພາຍຸຫົວນີ້ແມ່ນມີລົມແຮງເຖິງ 165 ກິໂລແມັດຕໍ່ຊົ່ວໂມງ ແລະມີການທຳນາຍວ່າ ຈະມີຝົນຕົກໜັກ ແຕ່ 20 ຫາ 38 ຊັງຕີແມັດ